Source: http://www.novostavby.sk/pravna-poradna
Timestamp: 2013-05-24 13:49:05+00:00
Document Index: 2527962

Matched Legal Cases: ['§ 10', '§ 8', '§ 5', '§ 127', 'súd ', '§ 140', '§ 116', '§ 140', '§ 127', '§ 6', '§ 143', '§ 150', '§ 149', '§ 149', 'súd ', '§ 142', 'súd ', 'súd ', 'súd ', '§ 52', '§ 9', '§ 9', '§ 415', '§ 135', 'súd ', 'súd ', 'Súd ', 'súd ']

Právna poradňa | Novostavby.sk
Vážený návštevník, v tejto rubrike Vám poradíme a odpovieme na otázky týkajúce sa problematiky vlastníctva, predaja, kúpy a prenájmu nehnuteľností. Právna poradňa neposkytuje konkrétne právne služby, rieši problémy obecne. Odpovede na otázky v rámci právnej poradne zabezpečujú advokáti: Mgr. Andrej Šoltýs JUDr. Miroslav Korniet
Hľadaný výraz alebo téma
Dobrý deň,toho roku sme predali nehnuteľnosť za 50 tis. eur ,ktorú sme vlastnili 10 rokov takže sme oslobodení od platenia dane, chcem sa spýtať, či som oslobodená aj od platenia zdravotnej poisťovni?Ja som v hmotnej núdzi.Toho r. som kúpila nehnuteľnosti za cenu 20 tis.eur z vyplatenej čiastky domu. Mám daňovú povinnosť z kúpi tejto nehnuteľnosti? Ďakujem
Opýtal(a) sa Dana Hoľanová, 13.5.2013 o 10:22
Dobrý deň, v zmysle ust. § 10b ods. 1 písm. d) zákona č. 580/2004 Z.z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov: "Zárobková činnosť podľa tohto zákona je, ak osobitný predpis alebo medzinárodná zmluva, ktorá má prednosť pred zákonmi Slovenskej republiky, neustanovuje inak, činnosť vyplývajúca z právneho vzťahu, ktorý zakladá dosahovanie príjmu z ostatných príjmov podľa osobitného predpisu" Ostatným príjmom sa v zmysle ust. § 8 ods.1 písm. c) zákona č. 595/2003 Z.z. o dani z príjmov v znení neskorších predpisov: "Ostatnými príjmami, ak nejde o príjmy podľa § 5 až 7, sú najmä príjmy z predaja hnuteľných vecí". V zmysle vyššie uvedených ustanovení ste oslobodená od dane z príjmu, a keďže ste oslobodená od dane z príjmu, ste taktiež oslobodená od zaplatenia zdravotných odvodov z tohto prijímu.V prípade kúpy nehnuteľnosti Vám vznikne povinnosť platiť v súlade so zákonom č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov len miestnu daň z nehnuteľností. Dobrý deň,
môžete mi povedať, ako je to s povinnosťou postaviť resp. financovať plot od suseda? Je zákonom alebo iným právnym predpisom stanovené, kto sa má postarať o ktorú časť plota? - východnú, západnu...?
Sused si znížil svoj terén a od nás žiada, aby sme postavili plot, pretože je to po jeho pravej ruke a je to teda naša povinnosť. Ak nechceme plot postaviť nevadí mu to, pokiaľ \"sa naša zem nebude zosúvať na jeho pozemok\". Naša zem sa bude zosúvať ne jeho pozemok, pretože si znížil terén oproti pôvodnému pred výstavbou. Predpokladáme, že oporný múr si má postaviť on, keďže on si znížil terén. Prípadný plot môžeme postaviť my, ak je to naša zákonná povinnosť.
Opýtal(a) sa Eva Grófová, 10.5.2013 o 16:22
Dobrý deň, zákon neukladá povinnosť oplotiť vlastníkovi svoj pozemok. Súd, ale môže v zmysle ust. § 127 ods. 2 zákona č. 40/1964 b. Občiansky zákonník v znení neskorších predpisov: " Ak je to potrebné a ak to nebráni účelnému využívaniu susediacich pozemkov a stavieb, môže súd po zistení stanoviska príslušného stavebného úradu rozhodnúť, že vlastník pozemku je povinný pozemok oplotiť."
Tento návrh na súd, v prípade ak sa nedohnete, napr. na spolufinancovaní oplotenia, môžete v zásade podať i vy, nakoľko ako uvádzate zosuvy pôdy sú zapríčinené predchádzajúcou činnosťou Vášho suseda. Predpokladáme, že tieto zosuvy spôsobujú ťažkosti nielen pozemku Vášho suseda, ale i vášmu pozemku, prípadne v konečnom dôsledku môžu ohrozovať i stavbu postavenú na Vašom pozemku.
Dobry den, so susedom sme majitelmi prijazdovej komunikacie k domom v podielovom spoluvlastnictve 1:1. Je mozne vzdat sa predkupneho prava na cestu vopred v prospech tretej osoby? / tretia osoba samozrejme nie je zatial znama/ Chceme tym zabranit problemom pri predaji domu.
Opýtal(a) sa alexandra demcakova, 9.5.2013 o 21:14
Dobrý deň, zákon v zmysle ust. § 140 zákona č. 40/1964 Zb. Občiansky zákonník v znení neskorších predpisov: "Ak sa spoluvlastnícky podiel prevádza, majú spoluvlastníci predkupné právo, ibaže ide o prevod blízkej osobe (§ 116,117).“ Toto predkupné právo Vám vzniká priamo zo zákona. Podľa rozsudku Najvyššieho súdu Českej republiky č. 22 Cdo 1599/2003, § 140 Občianskeho zákonníka je norma dispozitívneho charakteru, ktorá nebráni uzatvoriť dohodu, o tom, že si nebudete uplatňovať svoje zákonné predkupné právo pri prevode prislúchajúceho spoluvlastníckeho podielu.
Dobrý deň.Chcela by som sa spýtať susedia chcú robiť pristreskok na auto a nevedia koľko môže byť stavba z dreva od našej strany staršieho domu vzdialená.a ešte jednu otázku máme psa amerického staforda neviem ako to by to malo byť podla zákona si musíme plot z jednej aj z druhej strany zabezpečiť mi?pes má rok a stále uteká popod plot ktorý si tam dali susedia.majú veľkú dogu,mám strach aby náš pes náhodou niekomu niečo nespravil.podla dohody majú dokončiť dom a potom spraviť plný plot nakolko nám vidia na náš pozemok lebo tam majú len provizorne pletivo.ďakujem dajte mi vedieť.
Opýtal(a) sa Slavka Papayova, 8.5.2013 o 21:24
Dobrý deň, zákon vyslovene neukladá vlastníkovi povinnosť postaviť oplotenie. Avšak podľa § 127 ods. 1 zákona č. 40/1964 Zb. v znení neskorších predpisov: "Vlastník veci sa musí zdržať všetkého, čím by nad mieru primeranú pomerom obťažoval iného alebo čím by vážne ohrozoval výkon jeho práv. Preto najmä nesmie ohroziť susedovu stavbu alebo pozemok úpravami pozemku alebo úpravami stavby na ňom zriadenej bez toho, že by urobil dostatočné opatrenie na upevnenie stavby alebo pozemku, nesmie nad mieru primeranú pomerom obťažovať susedov hlukom, prachom, popolčekom, dymom, plynmi, parami, pachmi, pevnými a tekutými odpadmi, svetlom, tienením a vibráciami, nesmie nechať chované zvieratá vnikať na susediaci pozemok a nešetrne, prípadne v nevhodnej ročnej dobe odstraňovať zo svojej pôdy korene stromu alebo odstraňovať vetvy stromu presahujúce na jeho pozemok."
Pokiaľ ide spoločné hranice pozemkov a vznikne potreba pozemky oplotiť, napr. i z dôvodu, aby sa zabránilo prenikaniu psa na susedné pozemky, prípadne jeho voľného výbehu do ďalšieho priestranstva, bolo by vhodné sa dohodnúť na pomernom znášaní nákladov na oplotenie (keďže ide
o spoločné hranice).
V zmysle ustanovenia § 6 ods.1 a 2 vyhlášky č. 532/2002 Z.z. ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie v znení neskorších predpisov: "(1) Vzájomné odstupy stavieb musia spĺňať požiadavky urbanistické, architektonické, životného prostredia, hygienické, veterinárne, ochrany povrchových a podzemných vôd, ochrany pamiatok, požiarnej bezpečnosti, civilnej ochrany, požiadavky na denné osvetlenie a preslnenie a na zachovanie pohody bývania. Odstupy musia umožňovať údržbu stavieb a užívanie priestorov medzi stavbami na technické alebo iné vybavenie územia a činnosti, ktoré súvisia s funkčným využívaním územia.
(2) Stavbu možno umiestniť na hranici pozemku, len ak jej umiestnením nebude trvalo obmedzené užívanie susedného pozemku na určený účel."
Teda v zásade záleží, aké rozmery bude mať ten prístrešok na auto ako i na celkovom charaktere stavby. Pokiaľ jeho umiestnenie na hranicu pozemku nebude obmedzovať využitie Vášho pozemku (napr. prístrešok by bol príliš vysoký a spôsobil by nadmerné tienenie), je možné ho postaviť i na hranici.
chcela by som vedieť aký je postup po rozvode, ako sa delí majetok, ked bývame v rodinnom dome postavenom na pozemku, ktorý som zdedila, dom sme postavili spoločne , ale či sa nejak zohladni moje dedenie a budem mať väčši poddiel, mam 2 deti 24 a 17, ktoré nadalej budu bývať so mnou v spoločnej domácnosti, manžel neprispieva na najomne.
Opýtal(a) sa Iveta Sabová, 8.5.2013 o 19:15
Dobrý deň, v zmysle ust. § 143 zákona č. 40/1964 Zb. Občiansky zákonník v znení neskorších predpisov (ďalej len „Občiansky zákonník“): "V bezpodielovom spoluvlastníctve manželov je všetko, čo môže byť predmetom vlastníctva a čo nadobudol niektorý z manželov za trvania manželstva, s výnimkou vecí získaných dedičstvom alebo darom, ako aj vecí, ktoré podľa svojej povahy slúžia osobnej potrebe alebo výkonu povolania len jedného z manželov, a vecí vydaných v rámci predpisov o reštitúcii majetku jednému z manželov, ktorý mal vydanú vec vo vlastníctve pred uzavretím manželstva alebo ktorému bola vec vydaná ako právnemu nástupcovi pôvodného vlastníka." Z vyššie uvedeného ustanovenia vyplýva, že pozemok je vo Vašom výlučnom vlastníctve, a preto pozemok ani nebude predmetom vyporiadania bezpodielového spoluvlastníctva. Zánikom manželstva zaniká i bezpodielové spoluvlastníctvo manželov, vyporiadanie bezpodielového spoluvlastníctva sa vykoná podľa zásad stanovených v § 150 Občianskeho zákonníka: „Pri vyporiadaní sa vychádza z toho, že podiely oboch manželov sú rovnaké. Každý z manželov je oprávnený požadovať, aby sa mu uhradilo, čo zo svojho vynaložil na spoločný majetok, a je povinný nahradiť, čo sa zo spoločného majetku vynaložilo na jeho ostatný majetok. Ďalej sa prihliadne predovšetkým na potreby maloletých detí, na to, ako sa každý z manželov staral o rodinu, a na to, ako sa zaslúžil o nadobudnutie a udržanie spoločných vecí. Pri určení miery pričinenia treba vziať tiež zreteľ na starostlivosť o deti a na obstarávanie spoločnej domácnosti.“ Bezpodielové spoluvlastníctvo manželov možno vyporiadať dohodou, ak nedôjde k dohode, bezpodielové spoluvlastníctvo sa vyporiada na návrh niektorého z manželov súd. Podľa § 149 ods. 4 Občianskeho zákonníka: „Ak do troch rokov od zániku bezpodielového spoluvlastníctva manželov nedošlo k jeho vyporiadaniu dohodou alebo ak bezpodielové spoluvlastníctvo manželov nebolo na návrh podaný do troch rokov od jeho zániku vyporiadané rozhodnutím súdu, platí, pokiaľ ide o hnuteľné veci, že sa manželia vyporiadali podľa stavu, v akom každý z nich veci z bezpodielového spoluvlastníctva pre potrebu svoju, svojej rodiny a domácnosti výlučne ako vlastník užíva. O ostatných hnuteľných veciach a o nehnuteľných veciach platí, že sú v podielovom spoluvlastníctve a že podiely oboch spoluvlastníkov sú rovnaké. To isté platí primerane o ostatných majetkových právach, ktoré sú pre manželov spoločné“. Dobrý deň,
so sestrou máme vo vlastníctve byt, ktorý sme nadobudli 01/2013 darovaním od našej mamy. Obidve máme v byte už 30rokov trvalý pobyt. Nakoľko musím vrátiť pôžičku mojej sestre, chcem jej svoju 1/2 bytu darovať darovacou zmluvou.Týka sa ma daň z darovania?
Jana Krajčíová
Opýtal(a) sa Jana Krajčíová, 6.5.2013 o 9:04
Dobrý deň, daň z dedičstva a daň z darovania bola upravená zákonom č. 318/1992 Zb. o dani z dedičstva, dani z darovania a dani z prevodu a prechodu nehnuteľnosti. Tento zákon bol s účinnosťou od 01.01.2004 zrušený zákonom č. 554/2003 Z.z. o dani z prevodu a prechodu nehnuteľností a to v rámci daňovej reformy. Daň z darovania sa teda v súčasnosti neplatí. dobry den.chcela by som poradit som rozvedena zena a mame s byvalim manzelom spolocny byt v ktorom zijem ja s detmi.po rozvode sme nespravili majetkove vysporiadanie takze mame to na polovicu.manzel zije v cechach a o byt sa nestara chcela by som previest byt na deti ale manzel nekomunikuje so mnou a my sa obavame ze ma aj dlhy.ako sa to da spravit aby byt bol iba na nas .dakujem
Opýtal(a) sa anna, 6.5.2013 o 9:03
Dobrý deň, v zmysle ustanovenia § 149 ods. 4 zákona č. 40/1964 Zb. Občiansky zákonník v znení neskorších predpisov:
V zmysle vyššie uvedeného ste sa s bývalým manželom stali podielovými spoluvlastníkmi nehnuteľnosti. Ak chcete byť vlastníkom celej nehnuteľnosti môžete sa buď s bývalým manželom dohodnúť, že Vám svoj podiel predá, alebo daruje. Ak dohoda nie je možná, môžete sa obrátiť na súd s návrhom na vysporiadanie podielového spoluvlastníctva.
V zmysle ustanovenia § 142 ods. 1 zákona č. 40/1964 Zb. Občiansky zákonník v znení neskorších predpisov: "Ak nedôjde k dohode, zruší spoluvlastníctvo a vykoná vyporiadanie na návrh niektorého spoluvlastníka súd. Prihliadne pritom na veľkosť podielov a na účelné využitie veci. Ak nie je rozdelenie veci dobre možné, prikáže súd vec za primeranú náhradu jednému alebo viacerým spoluvlastníkom; prihliadne pritom na to, aby sa vec mohla účelne využiť a na násilné správanie podielového spoluvlastníka voči ostatným spoluvlastníkom. Ak vec žiadny zo spoluvlastníkov nechce, súd nariadi jej predaj a výťažok rozdelí podľa podielov." Z vyššie uvedeného vyplýva, že súd môže prisúdiť nehnuteľnosť Vám, ale zaviaže Vás povinnosťou vyplatiť bývalého manžela.
Prosím o radu...Rozhodol som sa predať byt.Budem platiť daň z príjmu a zdravotné odvody,keď som byt nadobudol kúpou v marci 2010 a od tedy mám v ňom trvalý pobyt,zákon sa menil neskôr
Opýtal(a) sa Patrik, 6.5.2013 o 9:00
Dobrý deň, na základe ustanovenia § 52j ods. 2 zákona č. 595/2003 Z.z. o dani z príjmov v znení neskorších predpisov : „Oslobodenie príjmu podľa § 9 ods. 1 písm. a), i) a j) predpisu účinného do 31. decembra 2010 sa použije na príjmy z predaja takéhoto majetku nadobudnutého do 31. decembra 2010. Na príjem z predaja bytu, ktorý bol obstaraný pred 1. januárom 2004, dosiahnutý po 31. decembri 2010 sa použije § 9 predpisu účinného do 31. decembra 2010." V zmysle vyššie uvedeného budete oslobodený od dane z príjmu .
Dobrý deň, chcem sa informovať, mám právo na odškodnenie z dovodu omeškanej kolaudácie o 1 rok. Kúpno predajnej zmluve máme odovzdanie bytu apríl 2012, od augusta 2012 má developer peniaze v celkovej čiastke na účte a až máj 2013 bol viladomček skolaudovaný. Vďaka ročnému meškaniu mi vzniklo dosť problémov. Možete mi prosím poradiť, či mám právo na odškodnenie. Ďakujem. Opýtal(a) sa Ivana Opolcerová, 5.5.2013 o 16:10
Dobrý deň, možnosť Vašich nárokov záleží od znenia kúpnej zmluvy. V zmysle § 415 zákona č. 40/1964 Občiansky zákonník v platnom znení:
„Každý je povinný počínať si tak, aby nedochádzalo ku škodám na zdraví, na majetku, na prírode a životnom prostredí.“ Toto ustanovenie predstavuje princíp generálnej prevencie, ktorý sa vzťahuje na všetkých účastníkov občianskoprávnych vzťahov. Ak dôjde k porušeniu tejto všeobecnej povinnosti, vzniká i zodpovednosť za škodu, pretože každý zodpovedá za škodu, ktorú spôsobil porušením právnej povinnosti. V súlade s ustálenou súdnou praxou sa škodou rozumie majetková ujma poškodeného, ktorú je možné objektívne vyjadriť v peniazoch. Uhrádza sa skutočná škoda a ušlý zisk. Je potrebné zdôrazniť, že uvedené sa pokladá za všeobecné pravidlo, o ktoré je možné sa oprieť len v prípade, ak kúpna zmluva nerieši zodpovednostný vzťah medzi účastníkmi zmluvy. čo robit ked ma sused dom mojom pozemku a nie je možna s nim dohoda
Opýtal(a) sa Martina topičova, 1.5.2013 o 13:59
Dobrý deň, inštitút neoprávnenej stavby, t.j. stavby postavenej na cudzom pozemku rieši Občiansky zákonník nasledujúci spôsobmi. Podľa § 135c zákona č. 40/1964 Zb. Občianskeho zákonníka v znení neskorších predpisov:
„(1) Ak niekto zriadi stavbu na cudzom pozemku, hoci na to nemá právo, môže súd na návrh vlastníka pozemku rozhodnúť, že stavbu treba odstrániť na náklady toho, kto stavbu zriadil (ďalej len "vlastník stavby").
(2) Pokiaľ by odstránenie stavby nebolo účelné, prikáže ju súd za náhradu do vlastníctva vlastníkovi pozemku, pokiaľ s tým vlastník pozemku súhlasí.
(3) Súd môže usporiadať pomery medzi vlastníkom pozemku a vlastníkom stavby aj inak, najmä tiež zriadiť za náhradu vecné bremeno, ktoré je nevyhnutné na výkon vlastníckeho práva k stavbe.“ Z uvedeného je zrejmé, že súd môže usporiadať vzájomné vzťahy medzi vlastníkom pozemku a vlastníkom neoprávnenej stavby uvedenými spôsobmi, avšak ak dospeje k záveru, že žalobcom navrhnuté vyporiadanie nie je prijateľné, môže upraviť vzťah medzi účastníkmi i iným spôsobom ako vyplýva z uvedenej dikcie zákona.
Zobrazených 1 - 10 z 1431
1 2 3 4 5 6 7 ... 144 Meno:Heslo:Nie ste registrovaný? Kliknite semZabudli ste heslo?